钦定古今图书集成/明伦汇编/氏族典/第538卷 > 石莪
## 钦定古今图书集成/明伦汇编/氏族典/第538卷 > 石莪

按《河南通志》：“莪，裕州生员。城陷，不屈死。”

《五代史石昂传》：“昂不求仕进，节度使符习高其行，召
以为临淄令。习入朝京师，监军杨彦朗知留后事，昂
以公事至府上谒，赞者以彦朗讳石，更其姓曰‘右’。昂
趋于庭，仰责彦朗曰：‘内侍奈何以私害公？昂姓石，非
右也’。彦朗大怒，拂衣起去，昂即趋出，解官还家。”

《继古藂编》：汉史游《急就章》云：“石敢当”，颜师古注曰：“卫
有石碏、石贾、石恶，郑有石制，皆为石氏。周有石速，齐
有石纷如，其后以命族人，名敢当，所向无敌也。”余因
知吴民之庐舍，衢陌直冲，必设石人，或植片石题镌
曰“石敢当”，以寓厌禳之旨，亦有本也。